宿吳江華嚴院
作者：張鎡
朝代：宋

paragraphs: 宿雲蔽空溪溟濛，我船曉繫紅蓼叢。
宿雨滑道樹瀝漉，我車早轉青泥衝。
破程約涉一舍外，遠目未快千山供。
岸傍小店換馬去，氈裘障冷披蒙茸。
須臾巾蓋不容展，莽莽暗霧逢逢風。
偕行客輿屢掀簸，適值官騎來憧憧。
刀弓負带競硉矹，驙駟𩧄驖騅騟驄。
爭前迭進步殊窘，迫暮始望橋垂虹。
石塘百丈捍駭浪，間有灘磧紛魚筒。
鴉羣黑白混鷗起，帆影亂點遥波中。
筆床茶竈住此地，得句未必慙龜蒙。
浮圖屋老且投宿，解擔正聽黄昏鐘。
紗籠炙燈照佛古，展席布榻便吾慵。
酒邊紙盡莫翻寫，睡覺紅日生於東。